57. schôdza NR SR - 1.deň - A. dopoludnia
Dátum: 2015-10-30
Poslanec: Novotný, Viliam (-)
Druh vystúpenia: Vystúpenie v rozprave

200. Vážená pani podpredsedníčka Národnej rady, vážený pán minister, vážený pán navrhovateľ, vážený pán spravodajca, dámy a páni, táto mimoriadna schôdza na vyslovenie nedôvery ministrovi zdravotníctva Viliamovi Čislákovi je v mnohom iná ako podobné mimoriadne schôdze, kde sa opozícia snaží vysloviť nedôveru členovi vlády - ministrovi. Väčšinou totiž opozícia pristúpi k návrhu na odvolanie vtedy, keď chce vyvodiť politickú zodpovednosť voči ministrovi, ktorý chybne konal. V tomto prípade však vyvodzujeme politickú zodpovednosť voči ministrovi zdravotníctva preto, lebo nekonal vôbec. Minister Čislák musí odísť, dámy a páni, aj keď veľmi dobre poznám parlamentnú matematiku a viem, že dnes večer to nebude. Ale on musí odísť. Musí odísť nie preto, čo spravil, ale preto, že nespravil nič. A to je v rezorte, ktorý je prešpikovaný kauzami a doslova schvátený kauzami, ktoré z týždňa na týždeň publikujú médiá a vychádzajú na verejnosť, neospravedlniteľné. Minister Čislák prišiel do funkcie po škandále s predraženým nákupom CT prístroja v piešťanskej nemocnici, pre ktorý odstúpili traja ústavní činitelia. Krátko po jeho nástupe do funkcie sa prevalila kauza predraženého stravovania v štyroch štátnych nemocniciach, pre ktoré odstúpili traja riaditelia, lebo štvrtý riaditeľ už bol medzitým odstúpený. Verejnosť teda právom očakávala od ministra Čisláka, že 1. kauzy dôsledne vyšetrí a 2. prijme také opatrenia, aby sa už podobné kauzy nemohli nezopakovať. Po viacerých kauzách, ktoré sa, ako som už spomínal, valia skoro v týždenných intervaloch, ministerstvo zdravotníctva koncom decembra aj sľubovalo akési opatrenia, mám ich tu napísané, tak ich vymenujem: protikorupčná linka, protikorupčné školenia pre zdravotníkov, nezávislé audity v nemocniciach, cenové stropy na nákup energií, liekov, upratovania, prania či stravovania, centrálne nákupy či minimálny počet ponúk vo verejných obstarávaniach. Ako hodnotiť tieto návrhy ministerstva zdravotníctva, resp. tieto sľuby, ktoré ministerstvo zdravotníctva dávalo? Veľmi jednoducho. Prešiel skoro rok a cesta od sľubov k činom je u ministra Čisláka nesmierne dlhá. Dokopy sa neudialo nič. A po takom dlhom čase môžme návrhy týchto opatrení vnímať len ako snahu odpútavať pozornosť od organizovaného tunelovania slovenského zdravotníctva nominantmi SMER-u cez vopred vybraté firmy, lebo toho sme v súčasnosti v zdravotníctve svedkami. To, čo sa podarilo zaviesť, je napríklad protikorupčná linka. Nedávno som čítal, že dokonca už na protikorupčnú linku prišli aj dva konkrétne podnety. Toľko o tom, ako efektívne toto opatrenie v praxi funguje. Ďalším dôkazom absolútneho nepochopenia toho, čo potrebuje rezort, ktorý je zmietaný škandálmi a kauzami, bol návrh ministerstva zdravotníctva zaviesť protikorupčné školenia pre zdravotníkov. No, keďže je pokročilejšia hodina, tak trošku to tak nadnesiem, chvalabohu, k nim nedošlo, ale zrejme by to fungovalo tak ako to v tom staršom českom filme, keď sa na to rozpomeniete, ako automechanici, ktorí boli obviňovaní z toho, že pôsobia vo veľmi korupčnom prostredí, mali protikorupčné školenie a figurant ich stále pokúšal a snažil sa im dať nejaký úplatok, aby dostal určitú výhodu, aby jeho auto bolo opravené skôr alebo aby dostal lepšie súčiastky. Ale ak v jednej scénke prichádza ten figurant, ktorý pokúša automechanika a hovorí mu, že: "A vidím, že máte zlé zuby. Viete, ja som zubár, ja by som vám tie zuby urobil grátis." Vtedy sa ten automechanik zasekne a teraz nevie, je to korupcia, nie je to korupcia? Pozrie na školiteľa, ktorým je veľmi známy český herec majster Svěrák, a ten odpovie jednoducho: "Zuby nebrať!" Čiže asi takto mali vyzerať protikorupčné opatrenia a protikorupčné školenia, ktoré, chválapánubohu, ministerstvo ani nespustilo, lebo boli skutočným výsmechom toho, čo zdravotníctvo v súčasnosti potrebuje. To, že minister nekonal a nekoná, ako prvý kritizoval prezident Kiska. Najprv na ich osobnom stretnutí 16. marca a potom aj tu v správe o stave republiky, keď vystúpil 18. júna. A ja si pomôžem slovami prezidenta Kisku a pôjdem po všetkých jeho výhradách a budem sa snažiť povedať, čo urobilo ministerstvo zdravotníctva. Tak prezident žiadal prijať opatrenia po kauze piešťanského cétečka, vtedy to veľmi silne rezonovalo. Kauza, v ktorej nominanti SMER-u v piešťanskej nemocnici vysúťažili rovnaké cétečko, ako kúpila nemocnica v Havličkovom Brode, o milión eur drahšie, kauza, pre ktorú odstúpil Paška, Zmajkovičová aj exministerka Zvolenská, bola podľa ministra Čisláka pseudokauzou. 7. marca pán minister povedal, citujem ho: „Čiže tam nebolo žiadne nabalenie vymyslených peňazí. Podľa mňa je to pseudokauza.“ Nový minister Čislák, v marci bol ešte pomerne nový, pre vyšetrenie tejto kauzy neurobil nič. Keď sa ho na to ľudia opýtajú, stále opakuje, že čaká teda na tie orgány a čaká na výsledky vyšetrovania, čaká a čaká, blíži sa marec, on bude stále čakať, lebo však to je najlepšie čakať, za chvíľu sú tu parlamentné voľby. Čo je ale omnoho horšie, neprijal ani žiadne opatrenia, aby sa takáto kauza, aká sa stala v piešťanskej nemocnici, už nemohla opakovať. Naopak, bagatelizuje to. Bagatelizuje to. Nádhernou pointou tohto príbehu je to, že polícia má úplne iný názor ako súčasný minister zdravotníctva a v septembri v kauze obvinila osem ľudí z porušovania povinnosti pri správe cudzieho majetku. Teda zjavne sa nič nestalo. Je to pseudokauza, keď polícia obvinila 8 ľudí z tunelovania, aby som to úplne zjednodušil. Pán prezident kritizoval personálne zmeny na ministerstve zdravotníctva po nástupe ministra Čisláka. Lebo možno si spomeniete, že po kauze predraženého stravovania odišiel zo svojej funkcie vedúci služobného úradu ministerstva zdravotníctva pán Senčák. Odišiel nie na odpočinok, ale rovno do funkcie podpredsedu Úradu pre dohľad nad zdravotnou starostlivosťou. Rozumiete, človek, ktorý z pozície vedúceho služobného úradu dával súhlas so všetkými verejnými obstarávaniami, predraženými tendrami, ktoré rozkolísali slovenské zdravotníctvo, odišiel do pozície podpredsedu Úradu pre dohľad nad zdravotnou starostlivosťou. A z tejto pozície napríklad v súčasnosti kontroluje zmluvy medzi exgenerálnym riaditeľom Všeobecnej zdravotnej poisťovne pánom Foraiom a jeho tetou Ankou. A aby pointa bola ešte krajšia, manžel šéfky pána Senčáka, predsedníčky Úradu pre dohľad pani Pažinkovej, zase podnikal s ďalším príbuzným pána Foraia a tety Anky. Tak takto vyzerá nezávislá kontrola na Slovensku. To je vtip. To je zlý vtip. (Potlesk.) Pán prezident vyjadril aj v marci, aj v júni znepokojenie nad rastúcou nespokojnosťou zdravotníkov a pacientov. No tu musím povedať, že sa pán minister Čislák už trochu snažil riešiť nespokojných zdravotníkov a nespokojných pacientov, na jar sme tu rokovali o jeho návrhu zákona na zrušenie štyroch poplatkov v zdravotníctve. Štyri poplatky v zdravotníctve sa zrušili a stalo sa, bohužiaľ, presne to, čo sme mu tu všetci v opozícii vysvetľovali, že tým, že sa zrušia štyri poplatky, poplatky zo zdravotníctva nezmiznú, len sa premenujú. Poplatkové eldorádo pokračuje ďalej. Pán Blanár sa síce v žilinskej župe snaží s tým statočne bojovať, ale keďže zákon reálne zakázal iba štyri poplatky a neurčil za čo je a za čo nie je možné poplatky vyberať, je absolútne impotentný, čo sa týka tohto problému. Len ticho poznamenávam, že SMER zrušil poplatky v zdravotníctve už druhýkrát, preto z roka na rok stále narastajú. Čo sa týka spokojnosti zdravotníkov, po troch rokoch ako Ústavný súd najprv pozastavil a potom zrušil a vyhlásil za protiústavný zákon o minimálnych mzdových nárokoch sestier a pôrodných asistentiek, prišiel na jeseň minister Čislák s návrhom na odmeňovanie zdravotníkov. Dámy a páni, návrh na odmeňovanie zdravotníkov v štátnych a neštátnych nemocniciach budeme mať na nadchádzajúcej schôdzi v druhom čítaní a situácia je taká, že sestričky a ostatní zdravotníci nám budú dávať hromadné výpovede v nemocniciach. Čiže zjavne ich spokojnosť s týmto zákonom bude vysoká. To je logické. Pre vládu je, pretože ani sa nesnaží ministerstvo nejak vyjednávať, minister Čislák s nimi vyjednávať a hľadať nejaký priesečník, videl som to jasne na výbore pre zdravotníctvo, sestry a zdravotníci si hovorili svoje, pán minister si povedal svoje, no a už bola pokročilá hodina, tak skončil výbor. Takže riešenie, ktoré malo zvýšiť spokojnosť zdravotníkov s fungovaním zdravotníctva a s ich pozíciou, sa zatiaľ nepodarilo, skôr naopak, sú vydráždení zdravotníci s tým, že ministerstvo niečo ponúka, čo oni v praxi ani veľmi nechcú, lebo to chcú úplne ináč. Idem k ďalším bodom, ktoré žiadal pán prezident od ministra, a tu budem veľmi rýchly, lebo nie je veľmi o čom hovoriť. Prezident žiadal zavedenie štandardnej starostlivosti. Čo urobil minister? Nič. Prezident žiadal zavedenie systému e-Health. Čo urobil minister? Nič. Už jeho predchodkyňa totižto systém elektronického zdravotníctva posunula za horizont parlamentných volieb, minulo sa 50 mil. eur z eurofondov. Problém vyriešený, bude to riešiť ďalšia vláda. Prezident žiadal opatrenia na zvýšenie transparentnosti a efektivity nakladania s peniazmi v zdravotníctve. Čo urobilo ministerstvo zdravotníctva pod vedením pána Čisláka? No zverejnilo tie zamýšľané opatrenia, ktoré sa doteraz stále nezrealizovali. Ináč neurobilo nič. Prezident žiadal porovnávanie cien nakupovanej prístrojovej techniky. Čo urobil minister? Nič. Prezident žiadal jasné podmienky zazmluvňovania poskytovateľov zdravotnej starostlivosti. Čo urobil minister? Nič. Naopak, bývalý generálny riaditeľ pán Forai nám všetkým ukázal, ako sa transparentne zazmluvňuje. Transparentný postup je taký, že najprv podpísal zmluvy s firmou, kde pôsobila jeho dôchodkyňa teta Anka, a potom, keď bol generálny riaditeľ, im navyšoval zmluvy. A v konflikte záujmov sa necítil byť, lebo vlastne to robila Všeobecná zdravotná, ktorej bol akurát jej štatutárom. Prezident žiadal zavedenie systému DRG do slovenského zdravotníctva. No tu, samozrejme, pán minister Čislák mal jednoduchú pozíciu, podobne ako pri e-Healthe, lebo už jeho predchodkyňa pani Zvolenská to posunula za horizont parlamentných volieb, čiže raz bude DRG, nová vláda sa tým bude zaoberať. Prezident žiadal využitie regulačných nástrojov ministerstva zdravotníctva a Všeobecnej zdravotnej poisťovne na nastavenie fungovania systému. Čo urobil minister? Nič. Prezident žiadal zmeniť neprehľadné pomery v zdravotníctve a zastaviť zdravotnícku mafiu. Dámy a páni, pán minister Čislák nielenže nevie, ale čo jen horšie, podľa mňa ani nesmie a nemôže zastaviť zdravotnícku mafiu. A o tom je táto schôdza Národnej rady. Keď v júli tohto roku Protimonopolný úrad udelil jednu z historicky najvyšších pokút, celkovo sumu 2,55 mil. eur, vlastne dokončil odhalenie celého mechanizmu organizovaného rozkrádania slovenského zdravotníctva. Pokuta je totiž za to, že traja podnikatelia sa prostredníctvom firmy, ktorá realizovala verejné obstarávanie, dohadovali telefonicky, prosím, kto z nich vyhrá verejnú súťaž. Jednalo sa o výstavbu urgentného príjmu v košickej Univerzitnej nemocnici za 26,9 mil. eur. Toto rozhodnutie Protimonopolného úradu je hodné povšimnutia, dámy a páni, dokonca by som v rétorike priateľov z OĽaNO povedal, že ocenenia Biela vrana. Lebo táto kauza zo sklonku prvej Ficovej vlády pôvodne vyzerala ako všetky podobné kauzy na Slovensku. Špeciálna prokuratúra prípad vyšetrovala pre podozrenie z machinácií vo verejnom obstarávaní a potom strčila hlavu do piesku. Napriek úplne jasným dôkazom a nahrávkam skonštatovala, že skutok sa vlastne nestal. Kauza košického urgentného príjmu, kauza predražených cétečiek, kauzy predražených stravovacích služieb však spolu veľmi úzko súvisia viac, ako by sa nám na prvý pohľad mohlo zdať. Potvrdzujú to, čo sa prevalilo pri kauze piešťanského cétečka a čo potvrdil aj poslanecký prieskum v niektorých nemocniciach. Dámy a páni, sme svedkami organizovaného tunelovania slovenského zdravotníctva nominantmi SMER-u cez vopred vybraté firmy. A je úplne jedno, či sa jedná o výstavbu urgentného príjmu, o stravovanie alebo o cétečká. V prípade cétečiek bolo všetko ako cez kopirák. Známa firma zrealizovala verejné obstarávanie, firmy dali už od začiatku ponuky omnoho, omnoho vyššie, ako sú ceny porovnateľných prístrojov v susedných krajinách, a potom nám normálne zahrali verejné obstarávanie. Na záver firma, ktorá dala na úvod cenu, podľa ktorej bola stanovená cena zákazky a ktorú vedúci služobného úradu podpísal, podliezla svoju vlastnú cenu o pár sto euro a zvíťazila. A kauza košického urgentného príjmu len dotvára tento obraz, pretože len potvrdzuje, že ceny sa naozaj dohadujú. Naozaj si dohodnú, kto verejné obstarávanie vyhrá. Toto je skutočne vysoko organizovaný mechanizmus na rozkrádanie slovenského zdravotníctva, ktorý tu vytvoril v tomto funkčnom období SMER. A keď chcete, kľudne to volajte zdravotnícka mafia, ako to pomenoval prezident Kiska. A znovu zopakujem, že minister Čislák tento smerácky mechanizmus na rozkrádanie zdravotníctva nemôže zastaviť. Nie že by neexistovali opatrenia, ktorými by sa tento mechanizmus zastaviť dal, či už je to omnoho širšie zverejňovanie zmlúv medzi poisťovňami a poskytovateľmi, zvýšenie transparentnosti súťaží tak, aby ich zverejňovalo aj ministerstvo zdravotníctva, aj nemocnica, nielen Úrad verejného obstarávania na svojich stránkach, porovnávanie cien so susednými krajinami. Ministerstvo zdravotníctva podpíše súhlas s nákupom iba vtedy, keď je cena daného cétečka, daného prístroja porovnaná s porovnateľnými v susedných krajinách. Povinnosť rozšíriť elektronické trhovisko na všetky zákazky v zdravotníctve. V prípade eurofondov nastavenie systému ich nárokovateľného čerpania. Lenže tieto opatrenia napriek tomu, že ich poznáme, a možno by ste ešte doplnili aj ďalšie, ktoré by mohli zastaviť toto organizované tunelovanie a rozkrádanie slovenského zdravotníctva, všetky tieto opatrenia vláda nerealizuje. Nerealizuje ich SMER, nerealizuje ich minister Čislák. Biznis plán v zdravotníctve je totiž už taký zabehnutý a tak napojený na špičky SMER-u, že minister konať nemôže. A tak minister zdravotníctva počíta straty a čaká na voľby, to je jeho úloha. K dnešnému dňu to vyzerá nasledovne: osem obvinení zo strany polície pre tunelovanie, deväť odstúpených verejných funkcionárov, traja ústavní činitelia, piati riaditelia nemocníc, jeden generálny riaditeľ poisťovne. A v tejto chvíli už môžme len tipovať, kto bude desiaty verejný funkcionár. Naozaj, čo myslíte, že by predsa len minister Čislák alebo jeho štátny tajomník Mikloši, alebo pani Pažinková, alebo niekto iný? Ale že to bude nasledovať, je skoro isté. A čo je na tom najhoršie, v podstate je to jedno. Pretože všetky tieto persóny sú v princípe len figuranti. Biznis plán v zdravotníctve riadi zdravotnícka mafia. Ak SMER bude ovládať rezort zdravotníctva aj po parlamentných voľbách, veľkej zmeny sa nedočkáme. Na poste ministra bude sedieť iný človek, ktorý sa bude takisto nečinne prizerať tomu, ako je slovenské zdravotníctvo rozkrádané zdravotníckou mafiou. Pretože nebude môcť zasiahnuť. Nebude môcť, pretože táto mafia je priamo napojená na špičky strany SMER. Dámy a páni, toľko som vám chcel povedať k tejto vážnej téme a ospravedlňujem sa možno aj za vážny tón. Chcem vám povedať len na záver toľko, že v zdravotníctve už pôsobím niekoľko rokov, nielen ako lekár, ale ako poslanec v zdravotníckom výbore, ale toho, čoho sme svedkami v súčasnosti, takéhoto organizovaného rozkrádania, sme nikdy v minulosti ešte svedkami neboli. Našou povinnosťou je to zastaviť. A malo by to začínať tým, že minister Čislák odíde zo svojej pozície. Ďakujem pekne. (Potlesk.)